Author: administrator
Last saved by: koki
Company: Abyss

Dôvodová správa

A. Všeobecná časť

Návrh  nariadenia vlády Slovenskej republiky, ktorým sa zrušuje nariadenie vlády Slovenskej republiky č. 178/2002 Z. z., ktorým sa ustanovujú podrobnosti označovania práčok pre domácnosť energetickým štítkom predkladá predsedníčka Úradu pre normalizáciu, metrológiu a skúšobníctvo Slovenskej republiky na základe uznesenia vlády Slovenskej republiky č. 434 z 29. júna 2011.
Predloženým návrhom nariadenia vlády Slovenskej republiky sa zrušuje nariadenie vlády Slovenskej republiky č. 178/2002 Z. z., ktorým sa ustanovujú podrobnosti označovania práčok pre domácnosť energetickým štítkom.
Nariadením vlády Slovenskej republiky č. 178/2002 Z. z. boli do právneho poriadku Slovenskej republiky prebraté ustanovenia smernice Komisie 95/12/ES z 23. mája 1995, ktorou sa vykonáva smernica Rady 92/75/EHS, pokiaľ ide o označovanie práčok pre domácnosť energetickými štítkami, ktorú ku dňu 20. decembra 2011 zrušuje delegované nariadenie Komisie (EÚ) č. 1061/2010 z 28. septembra 2010, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie práčok pre domácnosť energetickými štítkami (ďalej len „nariadenie č. 1061/2010/EÚ“). 
Spotreba elektrickej energie práčok pre domácnosť tvorí podstatný podiel z celkového dopytu domácností po elektrickej energii v Európskej únii. Okrem už dosiahnutých zlepšení energetickej efektívnosti je veľmi dôležitý rozsah ďalšieho znižovania spotreby energie práčok pre domácnosť.  Nariadením č. 1061/2010/EÚ  sa prijmú nové ustanovenia, aby sa zabezpečilo, že označenie energetickej spotreby bude pre dodávateľov dynamickým stimulom na ďalšie zvyšovanie energetickej efektívnosti práčok pre domácnosť a na zrýchlenie transformácie trhu so zameraním na energeticky efektívnejšie technológie. 
Na základe tejto skutočnosti je potrebné vykonať implementačné opatrenia a zrušiť nariadenie vlády Slovenskej republiky č. 178/2002 Z. z..
Návrh  nariadenia vlády Slovenskej republiky nebude predstavovať zvýšený vplyv na verejné financie, nebude mať negatívny vplyv na  podnikateľské prostredie, na obyvateľov, hospodárenie podnikateľskej sféry a iných právnických osôb, zamestnanosť, životné prostredie a informatizáciu spoločnosti.
           Predložený návrh nariadenia vlády Slovenskej republiky je v súlade s Ústavou Slovenskej republiky, so zákonmi a so všeobecne záväznými právnymi predpismi Slovenskej republiky a inými medzinárodnými dokumentmi, ktorými je Slovenská republika viazaná, ako aj s právom Európskej únie.